প্রাথমিক অবস্থায় কোম্পানীর অধিকৃত বাংলায় স্থায়ী জেলা ভাগ ও স্থায়ী শাসনাধিকরণ স্থাপিত না হওয়ায় প্রশাসনিক কাজে নিযুক্ত সিভিলয়ান ও ব্যবসা-বাণিজ্যরত শ্বেতাঙ্গরা দেশের যে যে স্থানে কেন্দ্রীভূত হয়ে অবস্থানপূর্বক স্ব-স্ব দায়িত্ব পালন করতেন, সে স্থানকে বলা হতো ‘স্টেশন’। তৎকালে উত্তরবঙ্গের প্রথম প্রাচীন ও গুরুত্বপূর্ণ ‘স্টেশন’ ছিল দিনাজপুর শহর। তখন যোগাযোগ ব্যবস্থা দুরূহ ছিল। তদুপরি ছিল কর্মস্থলে বাসোপযোগী ঘরবাড়ীর প্রকট অপ্রতুলতা। সেই অবস্থায় ইংরেজদের পক্ষে পরিবার-পরিজন নিয়ে কর্মস্থলে বসবাসের কোন উপায় ছিল না। ফলে কলকাতায় স্ত্রী-পরিজনকে রেখে অধিকাংশ শ্বেতাঙ্গ তখন বাধ্য হয়ে কর্মস্থলে বাস করতেন। ব্রিটিশদের জন্য এটি ভীষণ দুর্বিসহ এক জীবন ছিল। কিন্তু অন্য কোন উপায় না থাকায় তারা নিঃসঙ্গতা ও সামাজিক বিচ্ছিন্নতার কষ্ট দূর করার জন্য স্ব-স্ব কর্মস্থলে বা স্টেশনে খেলাধুলা, নাচগান, পানভোজন ইত্যাদি প্রক্রিয়ায় চিত্তবিনোদনের জন্য যে সংস্থা গঠন করেন, তাকে বলা হতো ‘স্টেশন ক্লাব’।